*Likumprojekts*

**Grozījumi Latvijas Republikas Advokatūras likumā**

Izdarīt Latvijas Republikas Advokatūras likumā (Latvijas Republikas Saeimas un Ministru Kabineta Ziņotājs, 1993, 28. nr.; 1998, 5. nr.; 2003, 23. nr.; 2004, 6., 12. nr.; 2008, 15. nr.; Latvijas Vēstnesis, 2010, 183. nr.; 2017, 231. nr.) šādus grozījumus:

1. 14. pantā:

izteikt pirmās daļas 4. punktu šādā redakcijā:

"4) pēc akreditētas studiju programmas apguves augstskolā ieguvušas otrā līmeņa profesionālo augstāko izglītību tiesību zinātnē un jurista profesionālo kvalifikāciju, kā arī ieguvušas maģistra grādu tiesību zinātnē;";

izteikt pirmās daļas 6. punkta "c" apakšpunktu šādā redakcijā:

"c) vismaz septiņus gadus – augstskolas tiesību zinātņu specialitātes akadēmiskā personāla amatā vai citā juridiskās specialitātes amatā pēc jurista profesionālās kvalifikācijas iegūšanas;";

izteikt otro daļu šādā redakcijā:

"No advokāta eksāmena kārtošanas daļēji ir atbrīvoti tiesību zinātņu doktori."

2. 15. pantā:

izteikt 3. punktu šādā redakcijā:

"3) pret kurām ir pasludināts un tiek veikts fiziskās personas maksātnespējas process;"

papildināt pantu ar 12. punktu šādā redakcijā:

"12) kuras ieguvušas parādnieka statusu saskaņā ar [Uzturlīdzekļu garantiju fonda likumu](https://likumi.lv/ta/id/287534-uzturlidzeklu-garantiju-fonda-likums)."

3. Izslēgt 16. panta 1. punktu.

4. Papildināt 16.1 pantu ar trešo daļu šādā redakcijā:

"Zvērināts advokāts, kura darbība bijusi apturēta uz laiku ilgāku par pieciem gadiem, pirms darbības atjaunošanas, kārto zvērināta advokāta eksāmenu, no kura daļēji ir atbrīvojams."

5. Papildināt 17. pantu ar trešo daļu šādā redakcijā:

"No zvērinātu advokātu pienākumu pildīšanas uz maksātnespējas procesa laiku atstādina zvērinātus advokātus, pret kuriem ir pasludināts un tiek veikts fiziskās personas maksātnespējas process. Informāciju par atstādināšanu Latvijas Zvērinātu advokātu padome izsludina vispārējai zināšanai oficiālajā izdevumā "Latvijas Vēstnesis".

6. Izslēgt 22. panta otrās daļas otro teikumu.

7. 31. panta pirmajā daļā:

izslēgt vārdus "ar vienkāršu balsu vairākumu";

papildināt daļu ar otro teikumu šādā redakcijā:

"Ievēlēti ir tie kandidāti, kuri saņēmuši lielāko balsu skaitu."

8. 34. pantā:

papildināt 2. punktu pēc vārdiem "zvērinātu advokātu vecāko sarakstus" ar vārdiem "un zvērinātu advokātu biroju sarakstus";

papildināt pantu ar 18. punktu šādā redakcijā:

"18) šajā likumā noteiktajos gadījumos un kārtībā pārbauda zvērinātu advokātu biroju atbilstību šā likuma prasībām un izsniedz piekrišanu to dibināšanai, izmaiņām."

9. Izteikt 40. pantu šādā redakcijā:

"**40.** To personu sarakstu, kas iesniegušas dokumentus par uzņemšanu zvērinātu advokātu skaitā, Latvijas Zvērinātu advokātu padome ievieto savā tīmekļa vietnē, nosūta katras tiesas darbības teritorijā praktizējošo zvērinātu advokātu vecākajam, zvērinātiem advokātiem uz viņu norādītajām elektroniskā pasta adresēm un Tiesu administrācijai, uzaicinot mēneša laikā sniegt rakstveida atsauksmi par šīm personām."

10. Izteikt 41.2 pantu šādā redakcijā:

"**41.2** Zvērināta advokāta eksāmena maksu un maksu gadījumos, kad persona daļēji atbrīvojama no tā kārtošanas, nosaka Ministru kabinets. Iemaksāto naudu kā atlīdzību izmaksā eksāmena komisijas locekļiem un izlieto zvērināta advokāta eksāmena organizēšanas izdevumu segšanai.

Zvērināta advokāta eksāmena kārtību un jomas, kurās tiek pārbaudītas zvērināta advokāta amata pretendenta zināšanas un prasmes, tajā skaitā gadījumos, kad persona daļēji atbrīvojama no tā kārtošanas, kā arī zvērināta advokāta eksāmena vērtēšanas kārtību, nosaka Ministru kabinets."

11. Izteikt 47. pantu šādā redakcijā:

"**47.** Zvērinātu advokātu skaitā uzņemtais pēc zvēresta došanas iekļaujams zvērinātu advokātu sarakstā. Informāciju par personas ieskaitīšanu zvērinātos advokātos Latvijas Zvērinātu advokātu padome izsludina vispārējai zināšanai oficiālajā izdevumā "Latvijas Vēstnesis", paziņo attiecīgās tiesas darbības teritorijā praktizējošo zvērinātu advokātu vecākajam un tieslietu ministram un izsniedz zvērinātam advokātam speciālu apliecību, kas apstiprina viņa statusu. Zvērinātu advokātu apliecības paraugu apstiprina Latvijas Zvērinātu advokātu padome."

12. Izteikt 48.1 pantu šādā redakcijā:

"**48.1** Zvērināta advokāta pilnvarojumu un tā apjomu, kā arī tiesības izpildīt šā likuma 48. pantā noteiktos uzdevumus apliecina orderis. Latvijas Zvērinātu advokātu padome nosaka ordera formu, saturu un tā lietošanas kārtību."

13. Papildināt likumu ar 49.1 pantu šādā redakcijā:

"**49.1** Zvērinātam advokātam ir pienākums nodrošināt savlaicīgu juridisko palīdzību, sniedzot to bez neattaisnotas novilcināšanās. Ja zvērināts advokāts, ar kuru klients noslēdzis vienošanos, nevar piedalīties tiesas sēdē, viņš nodrošina, lai viņa vietā juridiskās palīdzības sniegšanai ierastos cits zvērināts advokāts, iepriekš par to vienojoties ar klientu un informējot tiesu."

14. Izteikt 57. pantu šādā redakcijā:

"**57.** Zvērināti advokāti vai zvērinātu advokātu biroji par uzņemšanos vest lietu rakstveidā vienojas ar klientu. Vienošanos sagatavo divos eksemplāros. Vienošanās tekstā norāda:

1) puses – klientu un juridiskās palīdzības sniedzēju;

2) juridiskās palīdzības veidu;

3) zvērināta advokāta honorāru vai tā aprēķināšanas kārtību;

4) honorāra samaksas kārtību;

5) zvērinātus advokātus, kuri sniegs juridisko palīdzību, ja vienošanos noslēdzis zvērinātu advokātu birojs;

6) norādi, ka saskaņā ar vienošanos izrakstītais rēķins ir izpildu dokuments, un tas ir izpildāms tiesas sprieduma izpildei noteiktā kārtībā, ievērojot Civilprocesa likuma normas.

Vienošanās otrs eksemplārs, ja klients ir aizturēts vai atrodas apcietinājumā, var glabāties pie viņa zvērināta advokāta līdz brīdim, kad klients tiek atbrīvots vai pieprasa otra eksemplāra izsniegšanu.

Klients jebkurā laikā var pieņemt viena zvērināta advokāta vietā citu zvērinātu advokātu vai pats uzņemties lietas vešanu, atlīdzinot zvērinātam advokātam par viņa veikto darbu saskaņā ar rakstveida vienošanos.

Strīda gadījumā, ja zvērināta advokāta un klienta vienošanās nav noslēgta rakstveidā, zvērinātam advokātam atlīdzību divkāršā apmērā, kā arī citus ar juridiskās palīdzības sniegšanu saistītos atlīdzināmos izdevumus nosaka normatīvajos aktos par valsts nodrošinātās juridiskās palīdzības samaksu noteiktajos apmēros. Atlīdzību zvērinātam advokātam un citus atlīdzināmos izdevumus sedz klients. Papildus atlīdzībai un citiem ar juridiskās palīdzības sniegšanu saistītajiem izdevumiem atlīdzināmi izdevumi, kas saistīti ar rakstveida pierādījumu iegūšanu, šo izdevumu faktiskajā apmērā.

Šā panta ceturtajā daļā minētajā gadījumā noteikto zvērināta advokāta atlīdzību un citus ar juridiskās palīdzības sniegšanu saistītos atlīdzināmos izdevumus nesedz no valsts budžeta līdzekļiem."

15. Papildināt likumu ar 59.1 pantu šādā redakcijā:

"**59.1** Zvērinātiem advokātiem ir pienākums celt savu kvalifikāciju.

Kvalifikācijas paaugstināšanai katram zvērinātam advokātam viena kalendārā gada laikā ir jāvelta ne mazāk kā 16 akadēmiskās stundas Latvijas Zvērinātu advokātu padomes noteiktā kārtībā."

16. Papildināt 71. pantu ar trešo daļu šādā redakcijā:

"Zvērinātu advokātu disciplinārlietu materiāli ir ierobežotas pieejamības informācija."

17. Papildināt 73. panta pirmo daļu ar 6. punktu šādā redakcijā:

"6) nosūtīt uz kvalifikācijas pārbaudījumu, ja zvērināts advokāts nav izpildījis šā likuma 59.1 panta otrās daļas prasības. Kvalifikācijas pārbaudījuma saturu un kārtību, kā arī vērtēšanas kārtību nosaka Ministru kabinets. Kvalifikācijas pārbaudījumu pieņem šā likuma 41.1 pantā minētā zvērinātu advokātu eksāmena komisija."

18. Aizstāt 82. pantā vārdu "laikrakstā" ar vārdiem "izdevumā "Latvijas Vēstnesis"".

19. Papildināt sesto sadaļu ar 82.1 pantu šādā redakcijā:

"**82.1** Ja gada laikā no disciplinārsoda uzlikšanas dienas zvērinātam advokātam nav uzlikts jauns disciplinārsods, viņš uzskatāms par disciplināri nesodītu."

20. Aizstāt 91. pantā vārdus "oficiālā laikrakstā" ar vārdiem "oficiālajā izdevumā "Latvijas Vēstnesis"".

21. Aizstāt 93. pantā vārdus "Pirmajos sešos mēnešos" ar vārdiem "Pirmajā gadā".

22. Izteikt 107. pantu šādā redakcijā:

"**107.** Zvērinātu advokātu profesionālā darbība (prakse) ir intelektuāls darbs, par kuru zvērinātam advokātam ir tiesības saņemt atlīdzību, bet tās pamatmērķis nav peļņas gūšana."

23. Izteikt 114. pantu šādā redakcijā:

"**114.** Zvērinātu advokātu un zvērinātu advokātu palīgu profesionālās darbības rezultātā iespējamā zaudējuma risks ir apdrošināms.

Apdrošinājuma ņēmējs ir zvērināts advokāts, kas slēdz profesionālās darbības riska (civiltiesiskās atbildības) apdrošināšanas līgumu par sevi un par savu palīgu, vai zvērinātu advokātu birojs, kas slēdz kolektīvo profesionālās darbības riska apdrošināšanas līgumu par zvērinātu advokātu biroju un tajā praktizējošiem zvērinātiem advokātiem. Latvijas Zvērinātu advokātu padome slēdz apdrošināšanas līgumu par visu zvērinātu advokātu profesionālās darbības riska apdrošināšanu (grupas apdrošināšanas līgums).

Minimālo apdrošinājuma summu individuālajam, grupas un kolektīvajam apdrošināšanas līgumam, kā arī apdrošināšanas līguma obligātos noteikumus nosaka Ministru kabinets.

Apdrošināšanas līgumā nosakāms trīs gadu termiņš paziņojuma iesniegšanai par apdrošināšanas gadījuma iestāšanos.

Zvērinātam advokātam un zvērinātu advokātu birojam ir pienākums nekavējoties paziņot Latvijas Zvērinātu advokātu padomei par apdrošināšanas līguma noslēgšanu, kā arī par visiem grozījumiem noslēgtajā apdrošināšanas līgumā, par apdrošināšanas gadījuma iestāšanos, līguma darbības apturēšanu vai izbeigšanu.

Latvijas Zvērinātu advokātu padome uzrauga, lai apdrošināšanas līgums būtu spēkā nepārtraukti, kā arī uzrauga apdrošināšanas maksājumu savlaicīgu izdarīšanu. Zvērinātam advokātam un zvērinātu advokātu birojam ir pienākums septiņu dienu laikā pēc termiņa, kurā izdarāms apdrošināšanas prēmijas maksājums, iesniegt Latvijas Zvērinātu advokātu padomei maksājuma uzdevuma kopiju.

Ja zvērināts advokāts, pildot amata pienākumus, savas darbības vai bezdarbības dēļ ir nodarījis kādam zaudējumus, neatkarīgi no zvērināta advokāta disciplinārās vai krimināltiesiskās atbildības šos zaudējumus apdrošinātājs sedz no zvērināta advokāta apdrošināšanas atlīdzības uz apdrošināšanas līguma pamata.

Prasību par zaudējumiem, kuri radušies saistībā ar zvērināta advokāta amata darbību, iesniedz pilsētas (rajona) tiesai atbilstoši zvērināta advokāta prakses vietas vai zvērinātu advokātu biroja adresei."

24. 116. pantā:

izteikt otro daļu šādā redakcijā:

"Zvērināti advokāti var izveidot zvērinātu advokātu biroju profesionālās darbības veikšanai, kurā uz nenoteiktu laiku var praktizēt viens vai vairāki zvērināti advokāti.";

papildināt pantu ar trešo, ceturto, piekto un sesto daļu šādā redakcijā:

"Zvērinātu advokātu biroju veido kā personālsabiedrību vai sabiedrību ar ierobežotu atbildību un reģistrē komercreģistrā Komerclikumā noteiktajā kārtībā. Šādām sabiedrībām piemēro Komerclikuma noteikumus, ciktāl šajā likumā nav noteikts citādi.

Zvērinātu advokātu biroja biedrs vai dalībnieks var būt tikai zvērināts advokāts. Zvērināts advokāts var būt tikai viena zvērinātu advokātu biroja biedrs vai dalībnieks.

Zvērinātu advokātu birojā var praktizēt arī advokāti, kuri nav zvērinātu advokātu biroja biedri vai dalībnieki. Šīs personas saņem no zvērinātu advokātu biroja ieņēmumus tikai par viņu sniegto juridisko palīdzību un viņu pienākums nav uzņemties atbildību par juridiskās palīdzības sniegšanu un ar to saistīto izdevumu segšanu. Šādu advokātu ieņēmumiem par savu sniegto juridisko palīdzību piemēro likuma "Par iedzīvotāju ienākuma nodokli" normas, kas regulē no saimnieciskās darbības gūtā apliekamā ienākuma noteikšanu un aplikšanu ar nodokli.

Par zvērinātu advokātu biroja valdes un padomes locekļiem var būt tikai zvērināti advokāti, kuri ir attiecīgā zvērinātu advokātu biroja dalībnieki. "

25. Papildināt likumu ar 116.1, 116.2, 116.3, 116.4 un 116.5 pantu šādā redakcijā:

"**116.1** Zvērinātu advokātu biroja reģistrēšanai komercreģistrā un izmaiņu veikšanai komercreģistra ierakstos par zvērinātu advokātu biroju, dokumentu par izmaiņām ziņās par biroja biedriem vai dalībniekiem reģistrācijai un statūtu grozījumu vai reorganizācijas līguma reģistrācijai, nepieciešama Latvijas Zvērinātu advokātu padomes piekrišana. Piekrišanas saņemšanai par zvērinātu advokātu biroja dibināšanu, zvērinātu advokātu biroja dibinātājs Latvijas Zvērinātu advokātu padomei iesniedz iesniegumu un statūtus, un dibināšanas lēmumu un līgumu, ja zvērinātu advokātu birojs ir sabiedrība ar ierobežotu atbildību, vai sabiedrības līgumu, ja zvērinātu advokātu birojs ir personālsabiedrība. Norādīto dokumentu reģistrācijai vai izmaiņu veikšanai komercreģistra ierakstos zvērinātu advokātu biroja vadītājs vai viņa pilnvarojumā cits biroja pārstāvis Latvijas Zvērinātu advokātu padomei iesniedz attiecīgo izmaiņu apstiprinošus dokumentus.

Latvijas Zvērinātu advokātu padome 30 dienu laikā izskata iesniegtos dokumentus un lemj par piekrišanu vai atteikumu dot piekrišanu zvērinātu advokātu biroja reģistrēšanai vai izmaiņu veikšanai komercreģistra ierakstos, ziņās par zvērinātu advokātu biroja biedriem vai dalībniekiem, statūtu grozījumos vai reorganizācijas līgumā.

Latvijas Zvērinātu advokātu padome atsaka dot šā panta otrajā daļā minēto piekrišanu, ja:

1) zvērinātu advokātu biroja dibinātāju, biedru, dalībnieku, izpildinstitūcijas locekļu, padomes locekļu sastāvs neatbilst šā likuma prasībām;

2) zvērinātu advokātu biroja dibinātāji, biedri vai dalībnieki ir cita advokātu biroja biedri vai dalībnieki;

3) zvērinātu advokātu biroja tiesiskā forma neatbilst šā likuma prasībām;

4) zvērinātu advokātu biroja statūti, dibināšanas līgums, dibināšanas lēmums vai sabiedrības līgums neatbilst šā likuma prasībām.

Termiņu, kas Komerclikumā noteikts ziņu iesniegšanai, uz kuru pamata izdarāmi jauni ieraksti komercreģistrā, vai iesniedzami likumā noteiktie dokumenti komercreģistra iestādei, skaita no Latvijas Zvērinātu advokātu padomes lēmuma paziņošanas dienas.

**116.2** Reģistrējot zvērinātu advokātu biroju komercreģistra iestādē, ziņas par tā biedriem vai dalībniekiem, statūtu grozījumus vai reorganizācijas līgumu, vai veicot izmaiņas komercreģistra ierakstos, papildus Komerclikumā minētajiem personālsabiedrības vai sabiedrības ar ierobežotu atbildību reģistrēšanas dokumentiem pievieno Latvijas Zvērinātu advokātu padomes piekrišanu reģistrēt zvērinātu advokātu biroju vai veikt izmaiņas komercreģistra ierakstos.

**116.3** Zvērinātu advokātu birojs savā nosaukumā papildus lieto apzīmējumu "zvērinātu advokātu birojs" vai tā saīsinājumu "ZAB". Tikai zvērinātu advokātu birojiem ir tiesības savā nosaukumā lietot iepriekš minēto apzīmējumu un tā saīsinājumu.

**116.4**  Ja zvērināts advokāts, kurš praktizē zvērinātu advokātu birojā, šajā likumā noteiktajos gadījumos tiek izslēgts no zvērinātu advokātu skaita, Latvijas Zvērinātu advokātu padome šo informāciju iekļauj Latvijas Zvērinātu advokātu padomes tīmekļa vietnes advokātu un advokātu biroja reģistrā, kā arī nosūta izsludināšanai oficiālajā izdevumā "Latvijas Vēstnesis". Latvijas Zvērinātu advokātu padome pēc tam, kad stājies spēkā galīgais lēmums par advokāta izslēgšanu, nosūta to zvērinātu advokātu birojam, kurā izslēgtais advokāts bija dalībnieks, biedrs, valdes vai padomes loceklis. Zvērinātu advokātu biroja vadītājam vai viņa pilnvarojumā citam pārstāvim ir pienākums sagatavot pieteikumu komercreģistra iestādei par izmaiņu veikšanu zvērinātu advokātu biroja biedru vai dalībnieku sarakstā, valdes vai padomes sastāvā.

No advokātu skaita izslēgtais zvērinātais advokāts sev piederošās pamatkapitāla daļas viena mēneša laikā atsavina zvērinātu advokātu birojam, kurā viņš praktizēja. Ja viena mēneša laikā advokāts sev piederošās pamatkapitāla daļas neatsavina zvērinātu advokātu birojam, birojs izmaksā advokātam kompensāciju, kura nevar būt mazāka par pamatkapitāla daļu nominālvērtību, un pamatkapitāla daļas dzēš Komerclikuma noteiktajā kārtībā.

Ja iestājas vienīgā zvērinātu advokātu biroja dalībnieka nāve, Latvijas Zvērinātu advokātu padome triju darba dienu laikā nosūta lēmumu par advokāta atskaitīšanu izsludināšanai oficiālajā izdevumā "Latvijas Vēstnesis". Komercreģistra iestāde vienīgā zvērinātu advokātu biroja dalībnieka nāves gadījumā saskaņā ar Komerclikumu pieņem lēmumu par zvērinātu advokātu biroja darbības izbeigšanu un izdara attiecīgu ierakstu komercreģistrā.

Ja vienīgais zvērinātu advokātu biroja dalībnieks tiek izslēgts no zvērinātu advokātu skaita, Latvijas Zvērinātu advokātu padome triju darba dienu laikā pēc tam, kad stājies spēkā galīgais lēmums par advokāta atskaitīšanu, nosūta komercreģistra iestādei informāciju par to, ka sabiedrības valdes loceklim beigušās pārstāvības tiesības. Komercreģistra iestāde uz šīs informācijas pamata izdara attiecīgu ierakstu komercreģistrā un saskaņā ar Komerclikumu pieņem lēmumu par zvērinātu advokātu biroja darbības izbeigšanu. Zvērinātu advokātu biroja darbības izbeigšanai un likvidācijai piemēro Komerclikuma normas, kas regulē kapitālsabiedrības darbības izbeigšanu un likvidāciju gadījumā, kad kapitālsabiedrības darbība ir izbeigta, pamatojoties uz komercreģistra iestādes lēmumu.

**116.5**Klientam ir tiesības prasīt no zvērināta advokāta, kurš tam sniedzis juridisko palīdzību, atlīdzību par zaudējumu. Klientam nelabvēlīgs lietas iznākums vai cits nelabvēlīgs juridiskās palīdzības sniegšanas rezultāts nav pamats zvērināta advokāta atbildībai, ja nav konstatēti visi zaudējumu atlīdzināšanas priekšnosacījumi."

26. Izteikt 117., 118. un 119. pantu šādā redakcijā:

"**117.** Zvērināti advokāti praktizē tieši un personiski, un viņi nav darba ņēmēji.

**118.** Zvērināti advokāti vai zvērinātu advokātu birojs uz darba līguma pamata var pieņemt darbā tehnisko, saimniecisko vai konsultatīvo personālu, kuram aizliegts nodarboties ar juridiskās palīdzības sniegšanu.

**119.** Zvērināti advokāti kārto savu ieņēmumu un izdevumu uzskaiti kā fiziskas personas, kas veic saimniecisko darbību. Zvērinātu advokātu biroji, to biedri un dalībnieki kārto savu ieņēmumu un izdevumu uzskaiti atbilstoši normatīvajos aktos noteiktajai kārtībai, kas paredzēta attiecīgai zvērinātu advokātu biroja tiesiskajai formai – sabiedrībai ar ierobežotu atbildību vai personālsabiedrībai, to biedriem un dalībniekiem.

Ieņēmumus no zvērināta advokāta prakses veido klientu vai zvērinātu advokātu biroja maksājumi par sniegto juridisko palīdzību. Zvērināta advokāta prakses izdevumi ir izdevumi, kas saistīti ar zvērināta advokāta prakses uzturēšanu un juridiskās palīdzības sniegšanu."

27. Papildināt ar likumu ar 119.1 un 119.2 pantu šādā redakcijā:

"**119.1** Zvērinātu advokātu biroja peļņas un zaudējumu noteikšanas, sadalīšanas un segšanas kārtību var noteikt zvērinātu advokātu biroja biedru vai dalībnieku savstarpējā vienošanās.

**119.2** Aizliegts ieķīlāt vai citādāk apgrūtināt ar lietu tiesībām zvērinātu advokātu biroja pamatkapitāla daļas.

Mantinieki, kuri nevēlas vai saskaņā ar šo likumu vai sabiedrības līgumu nevar būt par zvērinātu advokātu biroja – personālsabiedrības – biedriem vai kuru uzņemšanai par biedru nepiekrīt pārējie biedri, sabiedrībā neiestājas, bet mantojot iegūst tikai tiesības saņemt to, kas pienāktos mirušajam sabiedrības biedram (mantojuma atstājējam) pie galīgās norēķināšanās, ja sabiedrība tiktu izbeigta mantojuma atklāšanās brīdī.

Mantinieki, kuri nevēlas vai saskaņā ar šo likumu vai sabiedrības statūtiem nevar būt par zvērinātu advokātu biroja – sabiedrības ar ierobežotu atbildību – dalībniekiem, iegūst tiesības atsavināt mantotās pamatkapitāla daļas sabiedrībai un saņemt atlīdzību atbilstoši tai likvidācijas kvotai, kuru saņemtu mirušais dalībnieks mantojuma atklāšanās brīdī.

Zvērinātu advokātu biroja, kas dibināts kā sabiedrība ar ierobežotu atbildību, pamatkapitāla daļas var atsavināt tikai zvērinātam advokātam vai zvērinātam advokātu birojam Komerclikumā vai šajā likumā paredzētajos gadījumos."

28. Aizstāt 122. pantā vārdu "laikrakstā" ar vārdiem "oficiālajā izdevumā".

29. Papildināt pārejas noteikumus ar 11., 12., 13., 14., 15., 16., 17. un 18. punktu šādā redakcijā:

"11. Grozījumi šā likuma 14. panta pirmās daļas 4. punktā, kas noteic, ka par zvērinātiem advokātiem var uzņemt personas, kas ieguvušas maģistra grādu, piemērojami personām, kuras tiek ieceltas amatā pēc šo grozījumu spēkā stāšanās.

12. Grozījumi šā likuma 14. panta otrajā daļā par to, ka tiesību zinātņu doktori kārto daļēju eksāmenu, neattiecas uz personām, kuras iesniegumu par uzņemšanu zvērinātu advokātu skaitā, iesniegušas līdz 2020. gada 30. novembrim.

13. Zvērinātu advokātu birojiem pēc grozījumu šā likuma 116. pantā, kas paredz, ka zvērinātu advokātu birojus veido kā personālsabiedrības un sabiedrības ar ierobežotu atbildību un reģistrē komercreģistrā, spēkā stāšanās ir jāreģistrējas komercreģistrā līdz 2020. gada 30. novembrim. Ja zvērinātu advokātu birojs saņem Latvijas Zvērinātu advokātu padomes piekrišanu, tas tiek reģistrēts komercreģistrā kā jauns tiesību subjekts. Informāciju par piekrišanas došanu reģistrēšanai komercreģistrā šajā punktā minētajiem zvērinātu advokātu birojiem Latvijas Zvērinātu advokātu padome nosūta Valsts ieņēmumu dienestam. Ja zvērinātu advokātu birojs šajā termiņā nav reģistrējies komercreģistrā, Latvijas Zvērinātu advokātu padome pieņem lēmumu par tā tiesībsubjektības zaudēšanu un 14 darba dienu laikā nosūta to Valsts ieņēmumu dienestam.

14. Atbilstoši šo pārejas noteikumu 13. punktā noteiktajam, komercreģistrā reģistrētais zvērinātu advokātu birojs ir attiecīgā zvērinātu advokātu biroja, kurš bija izveidots līdz grozījumu šā likuma 116. pantā spēkā stāšanās dienai, tiesību un saistību pārņēmējs.

15. Komersantiem, kuri reģistrēti komercreģistrā līdz grozījumu šā likuma 116. pantā, kas paredz, ka zvērinātu advokātu birojus veido kā personālsabiedrības un sabiedrības ar ierobežotu atbildību un reģistrē komercreģistrā, spēkā stāšanās brīdim, un lieto nosaukumā apzīmējumu "advokātu birojs", "zvērinātu advokātu birojs", vai tā saīsinājumu "ZAB", līdz 2020. gada 30. novembrim ir jāsaņem Latvijas Zvērinātu advokātu padomes piekrišana profesionālās darbības veikšanai zvērinātu advokātu birojā un jāiesniedz tā komercreģistrā 14 darba dienu laikā no piekrišanas saņemšanas dienas. Komersantu darbība, kuri nebūs izpildījuši šo prasību, tiek izbeigta Komerclikuma 314. pantā noteiktajā kārtībā.

16. Ministru kabinets līdz 2020. gada 30. novembrim izdara grozījumus Ministru kabineta 2009. gada 10. marta noteikumos Nr. 227 "Zvērināta advokāta eksāmena kārtība" un Ministru kabineta 2004. gada 20. jūlija noteikumos Nr. 609 "Noteikumi par advokāta eksāmena maksu" atbilstoši grozījumiem šā likuma 41.2 pantā.

17. Grozījumi šā likuma 114. pantā par zvērinātu advokātu un zvērinātu advokātu palīgu profesionālās darbības apdrošināšanu stājas spēkā 2020. gada 1. decembrī.

18. Grozījumi šā likuma 41.2 pantā par zvērināta advokāta eksāmena kārtību, maksu, jomām, kurās tiek pārbaudītas zvērināta advokāta amata pretendenta zināšanas un prasmes, kad persona daļēji atbrīvojama no zvērinātu advokāta eksāmena kārtošanas, stājas spēkā 2020. gada 1. decembrī."

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs